Vyf Noordwes-onnies sterf kort ná mekaar(Argieffoto) Die Noordwes-onderwysdepartement is bekommerd oor die getal onderwysers in die provinsie wat die afgelope twee weke dood is – óf as gevolg van natuurlik oorsake óf erge ongelukke. Altesame vyf onderwysers, onder wie twee skoolhoofde en een adjunkhoof, het in dié provinsie die lewe gelaat. Dit terwyl nog twee leerders en ŉ algemene skoolassistent in dieselfde tyd dood is. Mmaphefo Matsemela, LUR vir onderwys in Noordwes, sê die sterftes het begin toe ŉ 45-jarige onderwyseres verlede week deur twee onbekende mans voor die Rutanang Primary School in Rustenburg doodgeskiet is. “Verlede week is die hoof van die Kutlwanong- skool vir dowes naby Phokeng in Rustenburg aan natuurlike oorsake dood, asook ŉ algemene skoolassistent in ŉ afsonderlike voorval,” sê Matsemela. “Verder is ŉ adjunkhoof van Tlhoafalo Secondary School op Sannieshof ook aan natuurlike oorsake dood nadat ŉ onderwyser van dieselfde skool vroeër in ŉ grusame motorongeluk dood is. “Die departement is ook Dinsdag in kennis gestel van die dood van nog ŉ skoolhoof, dié van die Tlhabane- tegniese skool in Rustenburg.” Benewens die skielike heengaan van so baie onderwysers in die provinsie, sê Matsemela dat twee leerders ook verlede week in ŉ minibustaxi-ongeluk dood is op pad na hul skool in Bloemhof. Agt ander insittendes is in die ongeluk beseer. Matsemela sê hy is geskok oor al die sterftes. “Ek is bekommerd oor die groot getal leermeesters wat die afgelope tyd dood is. Die verlies van talle ervare werknemers op een slag hou ŉ bedreiging vir ons departement in.” Hy het ook ŉ beroep op lede van die publiek gedoen om voorbidding te doen vir leerders met die vlaag selfmoorde wat skoolkinders in die provinsie raak.